ΚΑΝΟΝΙΣΜΟΣ (ΕΚ) αριθ. 808/1999 ΤΗΣ ΕΠΙΤΡΟΠΗΣ

της 16ης Απριλίου 1999

για τροποποίηση του κανονισμού (ΕΚ) αριθ. 2148/96 όσον αφορά το παράρτημα ΙΙΙ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3492/90 του Συμβουλίου, της 27ης Νοεμβρίου 1990, για τον καθορισμό των στοιχείων που λαμβάνονται υπόψη στους ετήσιους λογαριασμούς για τη χρηματοδότηση των μέτρων παρέμβασης με τη μορφή δημόσιας αποθεματοποίησης από το Ευρωπαϊκο Γεωργικό Ταμείο Προσανατολισμού και Εγγυήσεων, τμήμα Εγγυήσεων(1), και ιδίως το άρθρο 8,

Εκτιμώντας:

ότι ο κανονισμός (ΕΟΚ) αριθ. 3492/90 θεσπίζει τις αρχές λογιστικής οργάνωσης των γενικών αποθεμάτων δημόσιας παρέμβασης, και ότι ο κανονισμός (ΕΚ) αριθ. 2148/96 της Επιτροπής(2) καθορίζει τους κανόνες αξιολογήσεως και ελέγχου των ποσοτήτων των γεωργικών προϊόντων που τίθενται σε απόθεμα δημόσιας παρέμβασης·

ότι πρέπει να προστεθεί και το ρύζι στον κανονισμό (ΕΚ) αριθ. 2148/96 για τον καθορισμό των κανόνων αξιολόγησης και ελέγχου των ποσοτήτων γεωργικών προϊόντων που περιλαμβάνονται στα αποθέματα δημόσιας παρέμβασης·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του ΕΓΤΠΕ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το σημείο ΙΙΙ του παραρτήματος ΙΙΙ του κανονισμού (ΕΚ) αριθ. 2148/96 αντικαθίσταται από το ακόλουθο κείμενο: "III. ΣΙΤΗΡΑ ΚΑΙ ΡΥΖΙ

A. Διαδικασία φυσικού ελέγχου

1. Επιλογή των θαλάμων ή χώρων αποθήκευσης, που πρέπει να ελεγχθούν και που αντιστοιχούν στο 5 % τουλάχιστον της ολικής ποσότητας των αποθηκευμένων σιτηρών και ρυζιού, στα πλαίσια της δημόσιας αποθεματοποίησης.

Η δειγματοληψία δύναται να πραγματοποιηθεί βάσει των λογιστικών στοιχείων του οργανισμού παρέμβασης, δεν ανακοινώνεται όμως στον πραγματοποιούντα την αποθεματοποίηση.

2. Φυσικός έλεγχος:

- εξακρίβωση της παρουσίας των σιτηρών ή του ρυζιού στις επιλεχθείσες αποθήκες ή θαλάμους,

- προσδιορισμός των σιτηρών ή του ρυζιού,

- έλεγχος των συνθηκών αποθήκευσης και σύγκριση του τόπου αποθήκευσης των σιτηρών ή του ρυζιού με τα στοιχεία της λογιστικής της αποθήκης,

- εκτίμηση των αποθηκευμένων ποσοτήτων με μέθοδο που έχει εγκριθεί προηγουμένως από τον οργανισμό παρέμβασης και της οποίας περιγραφή πρέπει να ευρίσκεται στην έδρα του οργανισμού παρέμβασης.

3. Πρέπει να διατίθεται σε κάθε τόπο αποθήκευσης το σχέδιο αποθήκης καθώς και το έγγραφο καταμετρήσεως για κάθε σιλό ή θάλαμο αποθηκεύσεως.

Σε κάθε αποθήκη, τα σιτηρά ή το ρύζι πρέπει να αποθηκεύονται κατά τρόπο ώστε να είναι δυνατόν να πραγματοποιείται ογκομετρικός έλεγχος.

B. Ρύθμιση σε περίπτωση διαπίστωσης διαφορών

Επιτρέπεται μια απόκλιση κατά τον ογκομετρικό έλεγχο των προϊόντων.

Κατά τον τρόπο αυτό, το άρθρο 6 του κανονισμού εφαρμόζεται εφόσον το βάρος του προϊόντος που έχει αποθηκευθεί και έχει διαπιστωθεί κατά τον επιτόπιο έλεγχο, διαφέρει από το λογιστικό βάρος του κατά 5 % και περισσότερο, όσον αφορά τα σιτηρά, και κατά 6 % και περισσότερο όσον αφορά το ρύζι, για την αποθήκευση σε σιλό και για την αποθήκευση σε επίπεδη αποθήκη.

Στην περίπτωση αποθεματοποίησης σιτηρών σε αποθήκη, μπορούν να ληφθούν υπόψη οι ποσότητες που υπολογίστηκαν κατά τη ζύγιση στην είσοδο στην αποθεματοποίηση και όχι εκείνες που προκύπτουν από την ογκομετρική αξιολόγηση όταν η εν λόγω αξιολόγιση δεν παρουσιάζει το επιθυμητό επίπεδο ακριβείας και η απόκλιση που παρατηρείται μεταξύ των δύο τιμών δεν είναι υπερβολική.

Ο οργανισμός παρέμβασης χρησιμοποιεί τη μέθοδο αυτή όταν οι περιστάσεις που αξιολογούνται για κάθε περίπτωση χωριστά, το αιτιολογούν και υπό την ευθύνη του. Γίνεται σχετική αναφορά στα πρακτικά.

>PIC FILE= "L_1999102EL.007101.EPS">"

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Απριλίου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 337 της 4.12.1990, σ. 3.

(2) ΕΕ L 288 της 9.11.1996, σ. 6.